钦定古今图书集成/理学汇编/文学典/第140卷 > 《徐师曾文体明辩》 > 《三王世家赞》史记
## 钦定古今图书集成/理学汇编/文学典/第140卷 > 《徐师曾文体明辩》 > 《三王世家赞》史记

太史公曰：古人有言曰：“爱之欲其富，亲之欲其贵。”故
王者壃土建国，封立子弟，所以褒亲亲，序骨肉，尊先
祖，贵支体，广同姓于天下也。是以形势强而王室安。
自古至今，所由来久矣。非有异也，故弗论著也。燕、齐
之事，无足采者，然封立三王，天子恭让，群臣守义，文
辞烂然，甚可观也。是以附之《世家》。

褚先生曰：“臣幸得以文学为侍郎，好览观太史公之
列传，传中称《三王世家》，文辞可观，求其《世家》，终不能
得。窃从长老好故事者取其封策书，编列其事而传
之，令后世得观贤主之指意。盖闻孝武之时，同日而
俱拜三子为王，封一子于齐，一子于广陵，一子于燕，
各因子才力智能及土地之刚柔，人民之轻重，为作”
策以申戒之。谓王世为汉藩辅，保国治民，可不敬与？
王其戒之！夫贤主所作，固非浅闻者所能知，非博闻
强记君子者所不能究竟其意。至其次序分绝，文字
之上下，简之参差长短皆有意，人莫之能知。谨论次
其真草诏书，编于左方，令览者自通其意而解说之。